વર્ષો પહેલાનું કડી ગામ. વડોદરા રાજ્યનું ગાયકવાડી ગામ. વડોદરા મહારાજા સયાજીરાવ ગાયકવાડનું એક સ્વપ્ન હતું કે વડોદરા રાજ્યમાં કોઈ અભણ ના રહે. એટલે એમણે એમના રાજ્યમાં પ્રાથમિક શિક્ષણ મફત અને ફરજીયાત કરેલું. મોટા ગામોમાં તો મહારાજાના અથાગ પ્રયત્નોથી કંઈક પરિણામ આવ્યું ખરું. લોકો પોતાના બાળકોને શાળાએ ભણવા માટે મોકલવા લાગ્યા પરંતુ નાના ગામડાઓમાં આ કાર્ય મુશ્કેલ હતું. નાના ગામડાઓમાં રાજ્યે શાળા માટેના ઓરડા બનાવ્યા પણ શિક્ષકોની મુશ્કેલી હતી. નાના ગામડાઓમાં કોઈ શિક્ષણ આપવા જવા તૈયાર ના થાય, તો ભણાવે કોણે ?